മൈമറിഡെ

ഉഷ്ണമേഖലയിലും മധ്യ ഉഷ്ണമേഖലയിലും കാണപ്പെടുന്ന ചാൽസിഡോയിഡിയ കടന്നൽ അതികുടുംബത്തിലെ ഒരു കുടുംബമാണ് മൈമറിഡെ - Mymaridae. നൂറോളം ജനുസുകളിലായി ഇവയുടെ 1400-ഓളം ഇനങ്ങളെ ഇതുവരെ കണ്ടെത്തിയിട്ടുണ്ട്.

തീരെ ചെറിയ ഈ പ്രാണികളുടെ നീളം  മാത്രമാണ്. ലോകത്തിൽ ഇതുവരെ കണ്ടെത്തിയിട്ടുള്ളതിൽ ഏറ്റവും ചെറിയ പ്രാണിയായ ഡൈകൊപൊമോർഫ എക്മെപ്റ്റെറിജിസ് ഈ കുടുംബത്തിലുള്ളതാണ്. ഇവയ്ക്ക് പൊതുവേ കറുപ്പോ, മഞ്ഞയോ നിറമാണ്. ഇവയുടെ പെൺ വർഗ്ഗങ്ങളുടെ ആന്റീനയുടെ തുമ്പ് ക്ലബ്ബ് പോലെയിരിക്കും. ലോലമായ ചിറകുകൾ ആണ് ഇവയ്ക്കുള്ളത്. ഇവ വളരെ സാധാരണമാണെങ്കിലും വലിപ്പക്കുറവു കാരണം മനുഷ്യരുടെ ശ്രദ്ധയിൽ പെടാറില്ല. ഇവയുടെ ഇമാഗോയുടെ ആയുർദൈർഘ്യം ഒന്നോ രണ്ടോ ദിവസങ്ങൾ മാത്രമാണ്. ഇവ മറ്റു പ്രാണികളുടെ മുട്ടയിലാണ് പരാദമായി പ്രത്യുൽപ്പാദനം നടത്തുന്നത് എന്നതിനാൽ നല്ലൊരു ജൈവകീടനിയന്ത്രണ സഹായി ആണ്. തുടക്ക ക്രിറ്റേഷ്യസ് കാലഘട്ടം മുതലുള്ള ഇവയുടെ ജീവാശ്മം കണ്ടെത്തിയിട്ടുണ്ട്.

ജൈവവർഗ്ഗീകരണം
1833-ൽ അലക്സാണ്ടർ ഹെൻറി ഹാലിഡെ എന്ന ഐറീഷ് പ്രാണിപഠനശാസ്ത്രജ്ഞനും അദ്ദേഹത്തിന്റെ സുഹൃത്തുക്കളായിരുന്ന ജോൺ കർട്ടിസ്, ഫ്രാൻസിസ് വാക്കർ എന്നിവരും ചേർന്നാണ് ഈ കുടുംബത്തെ നിർവചിച്ചത്.

പദോൽപ്പത്തി 
പുരാതന ഗ്രീക്ക് പദമായ μΰμαρ (mumar), അതിന്റെ വകഭേദമായ μῶμος (mōmos, "spot", "blame"), എന്നിവയിൽനിന്നാണ് കർട്ടീസ് ഈ പേര് രൂപപ്പെടുത്തിയത്.

ആവാസവ്യവസ്ഥ 
ഉഷ്ണമേഖലയിലും മധ്യ ഉഷ്ണമേഖലയിലും ഉള്ള മരുഭൂമി മുതൽ മഴക്കാട് വരെയുള്ള എല്ലാ ആവാസവ്യവസ്ഥയിലും ഇവ കാണപ്പെടുന്നു. കുറെയിനങ്ങൾ കുളങ്ങൾ, അരുവികൾ തുടങ്ങിയ ശുദ്ധജലാശയങ്ങളിൽ ജീവിക്കുന്നവയാണ്. ചിറകുകൾ ഉപയോഗിച്ചു അവയ്ക്കു തുഴയാൻ കഴിയും. 15 ദിവസങ്ങൾ വരെ വെള്ളത്തിൽ കഴിയാനുമാകും.
മറ്റു പ്രാണികളുടെ മുട്ടകളിൽ ആണ് ഇവ മുട്ടയിടുക. ഇവയുടെ ജീവിതചക്രത്തെക്കുറിച്ചു ഒരുപാടൊന്നും അറിവില്ല. മുട്ട വിരിഞ്ഞിറങ്ങിയാലുടനെ ഇണചേരുന്നു. ചിലപ്പോൾ മുട്ട വിരിഞ്ഞിറങ്ങുന്നതിനു മുൻപുതന്നെ ഇണചേരൽ നടക്കുന്നു. 
പെൺകടന്നലുകൾ വിരിഞ്ഞിറങ്ങിയാലുടനെതന്നെ മുട്ടയിടാൻ ഉചിതമായ മറ്റു പ്രാണികളുടെ മുട്ടകൾ കണ്ടെത്താനുള്ള ശ്രമം തുടങ്ങുന്നു. തങ്ങളുടെ ആന്റീന ഉപയോഗിച്ചു ചെടികളിൽ തട്ടിനോക്കി മറ്റു പ്രാണികൾ മുട്ടയിട്ട സുഷിരങ്ങൾ കണ്ടെത്തുന്നു. അതിനുശേഷം ആന്റീന ഉള്ളിൽ കടത്തി ഉള്ളിലുള്ള മുട്ടകൾ ഉചിതമാണോ എന്നു പരിശോധിക്കുന്നു. ആണെങ്കിൽ തങ്ങളുടെ ഓവിപ്പോസിറ്റർ ഉപയോഗിച്ചു ഓരോ മുട്ടയിലും തങ്ങളുടെ മുട്ട നിക്ഷേപിക്കുന്നു. ഇങ്ങനെ ഏകദേശം നൂറോളം മുട്ടകൾ ഇടുന്നു. ആറു മണിക്കൂർ മുതൽ രണ്ടു ദിവസങ്ങൾക്കുള്ളിൽ ഈ മുട്ടകൾ വിരിയുന്നു. ഇവയ്ക്ക് രണ്ടോ മൂന്നോ ലാർവ ഘട്ടങ്ങൾ ഉണ്ട്. അതിനുശേഷം ആതിഥേയ മുട്ടക്കുള്ളിൽവച്ചുതന്നെ രൂപാന്തരീകരണം നടക്കുന്നു.

അവലംബം 

പുറം കണ്ണികൾ 

 USDA Mymaridae
 Ponent Images
 Universal Chalcidoidea Database
 Biocontrol of the GWSS using a Mymarid in French Polynesia

വർഗ്ഗം:ഷഡ്‌പദങ്ങൾ